丙戌歲正月出洛陽書懷
作者：獨孤及
朝代：唐

paragraphs: 往歲衣褐見，受服金馬門。
擬將忠與貞，來酬主人恩。
天地暫雷雨，洪波生平原。
窮鱗遂蹭蹬，夙昔事罕存。
幸逢帝出震，授鉞清東藩。
白日忽再中，萬方咸駿奔。
王風從西來，春光滿乾坤。
蟄蟲競飛動，余亦辭籠樊。
遭遇思自強，寵辱安足言。
唯將四方志，廻首謝故園。